Katrīna Gupalo

**Katrīna Gupalo** (dzimusi ) ir latviešu dziedātāja, dziesmu autore un pianiste, aktrise, radio ētera personība un sabiedriskā aktīviste. Viņa darbojas populārās mūzikas jomā, koncertējot Latvijā un ārvalstīs gan solo, gan dažādos sastāvos. Plašāku atpazīstamību Latvijā guvusi ar oriģinālmūziku un dalību Latvijas Televīzijas dziesmu konkursā "Radīti mūzikai", kur 2014. gadā ieguvusi 2. vietu, kā arī ar aktīvu sabiedrisko un labdarības iniciatīvu īstenošanu.

## Biogrāfija
Katrīnas tēvs bija ukraiņu arheologs Konstantīns Gupalo, māte latviešu māksliniece Vera Paukša. Vecāki iepazinušies kursos Maskavā, dzīvojuši Ukrainā un pēc Čornobiļas katastrofas pārcēlušies uz Rīgu. Studējusi Rietumu Mūzikas akadēmijā Kalifornijā, Londonas Karaliskajā mūzikas akadēmijā un Latvijas Mūzikas akadēmijā, guvusi atzinību dažādos starptautiskos konkursos, t.&nbsp;sk. Parīzē, Londonā un ASV.
## Mūzikas karjera
Katrīna Gupalo savas profesionālās gaitas mūzikā uzsākusi kā akadēmiski izglītota pianiste, viņa absolvējusi Jāzepa Vītola Latvijas Mūzikas akadēmiju profesora Sergeja Osokina klavieru klasē un Rietumu Mūzikas akadēmiju ASV, kā arī studējusi Londonas Karaliskās Mūzikas akadēmijas maģistrantūrā pie profesora Kristofera Eltona. Pianistes karjeras laikā viņa guvusi godalgas starptautiskos konkursos un papildinājusi meistarību pie ievērojamiem Eiropas un ASV pedagogiem.

Vokālo mākslu apguvusi papildus privātstundās pie vairākiem pedagogiem. Absolvējusi Dramaturgu teātra aktiermeistarības, režijas un dramaturģijas kursus. Plašākai auditorijai pazīstama kā populārās mūzikas izpildītāja un dziesmu autore. 2014. gadā Latvijas Televīzijas šovā "Radīti mūzikai" ieguvusi 2. vietu. 2024. gadā Latvijas Televīzijas dziesmu konkursā "Supernova" ieguvusi 3. vietu ar dziesmu "The Cat’s Song".****

Dziedātājas karjeru Katrīna Gupalo uzsākusi 2016. gadā. Sadarbībā ar pianistu Andreju Osokinu Gupalo radītas divas koncertizrādes — "100 gadi ar Piafu" (2015) un "Pēc pusnakts / After Midnight" (2016). "Pēc pusnakts / After Midnight" izrādīta Londonas *Camden Fringe* festivālā. Kopā ar Andreju Osokinu radītas vairākas koncertprogrammas, tostarp "Mēness starus stīgo" ar Emīla Dārziņa un Alfrēda Kalniņa mūziku, latviešu un amerikāņu mūzikas programma "No Baltijas uz Atlantiju". Katrīna Gupalo duetā ar Andreju Osokinu uzstājusies Latvijā, Somijā un ASV.  

2018. gadā Katrīna pievērsusies oriģinālmūzikas radīšanai un kopā ar grupu *The Black Birds* izdevusi debijas albumu džezroka stilā "Gentle and Done" (2018), kā arī iesildījusi britu soulmūzikas dīvu Emeli Sandē koncertzālē *[[Palladium Rīga|Palladium]]*, devusies pirmajā ASV koncerttūrē, uzstājusies festivālā "Laima Vaikule Rendez - Vous Jūrmala 2018" Dzintaru koncertzālē un piedalījusies "Supernova 2018" pusfinālā ar pašas sacerēto dziesmu "Intoxicating Caramel". 

2020. gadā Katrīna Gupalo izdevusi albumu "7 skumjas zvaigznes. Katrīna Gupalo Imanta Kalniņa mūzikā", kurā iekļautas 15 dziesmas, tai skaitā trīs no tām ir angļu valodā ar Ojāra Ērika Kalniņa vārdiem. Albums guvis plašu uzmanību medijos, lielu klausītāju mīlestību koncertos un augstu autora novērtējumu.

2022. gadā K. Gupalo radījusi dziesmu "Resistance" ("Pretošanās"), organizējusi tās ierakstu un videoklipa tapšanu, piesaistot 40 mūziķus no Latvijas, Lietuvas, Ukrainas un Krievijas. Dziesma "Resistance" bijusi nominēta Latvijas Televīzijas un Radio gada balvai "Kilograms Kultūras". “Resistance” guvusi starptautisku atzinību - pārstāvējusi Latviju starptautiskajā TV maratonā "SAVE UKRAINE #StopWar", kurā piedalījušies Imagine Dragons, Kreigs Deivids, Salvadors Sobrals un citi pasaulē atzīti mūziķi, kā arī ierindojās pazīstamā rokmūzikas kritiķa Artēmija Troicka izlasē "Пiснi перемоги" blakus *[[Måneskin|Maneskin]]*, *[[Billija Ailiša|Billie Eilish]]*, *[[Sting]]* un *[[Pink Floyd|Pink Floyd]]*. 

2023. gadā Katrīna uzsākusi sadarbību ar mūzikas producentu un džeza pianistu Edgaru Vilcānu. Abu radītā dziesma "Dur Prom" kļuvusi par radiohitu un 13 nedēļas bijusi Latvijas spēlētāko dziesmu TOP 10, skanot deviņās Latvijas radiostacijās. Sadarbībā ar Vilcānu radīti arī singli "Kamēr pret sauli kāpu" ar Māra Čaklā dzeju, "Pupiņu Zupiņa", "Man ar Tevi", "Tornado", "Noktirne", "Orhideja" un "Scarlett Challenger", kā arī mūzika Latvijas Bankas sudraba kolekcijas monētai "Ukrainas brīvībai" ("Воля"). 2024. gadā Gupalo kopā ar līdzautoriem Edgaru Vilcānu, Armandu Varslavānu un Eviju Smagari radījusi dziesmu "The Cat’s Song", kas ieguvusi 3. vietu Latvijas Televīzijas konkursā “Supernova” un piesaistījusi ievērojamu uzmanību Latvijas medijos un starptautiskajos Eirovīzijas fanu portālos, kur tā izraisījusi plašas diskusijas un daļa komentētāju "The Cat’s Song" uzskatījusi par vienu no fināla favorītiem. Vēlāk dziesmai radīta versija latviešu valodā “Minka nāk”. 

2023. gadā Katrīna Gupalo kopā ar Edgaru Vilcānu radījusi koncertprogrammu "Dzimtā valoda", kurā ietverta Zigmara Liepiņa, Haralda Sīmaņa, Raimonda Paula, Raimonda Tigula un Imanta Kalniņa mūzika, Edgara un Katrīnas oriģinālmūzika, kā arī ukraiņu un latviešu tautas dziesmas. Programma atskaņota Latvijas koncertzālēs, kā arī "Klementinum Mirror Chapel" Prāgā, "Budai Vigadó" Budapeštā, "Weltmuseum Wien" Vīnē, "Nieuwe Kerk" Hāgā, "Conservatorio Santa Cecilia" Romā, "Ilkhom Theater" Taškentā, Viļņas Universitātē un Astanas operā. 

## Aktrises un modeles darbība
Katrīna Gupalo piedalījusies vairākos kino projektos un darbojusies arī kā modele. 2021. gadā viņa atveidojusi cirka mākslinieces lomu filmā "Silence Sets You Free". 2022. gadā viņa atveidoja Mēnesnīcas lomu filmā "Mazā Mula lielajā mākslas pasaulē". Viņa atveidojusi galveno lomu īsfilmā "Le rêve d'une sirène", kurā bijusi arī tituldziesmas "La Vie En Rose" izpildītāja; filma saņēmusi apbalvojumus "Paris International Short Festival" un "New York International Women Festival", kā arī iekļuvusi vairāku starptautisku festivālu pusfinālā un oficiālajās atlasēs. 2024. gadā Gupalo atveidojusi dziedātājas lomu filmā "Dumpis".

Papildus aktiermākslai Katrīna Gupalo darbojusies arī kā modele, piedaloties *Le Vendome Riga* kolekcijas fotosesijās 2022. gadā, fotogrāfa Sergeja Kondrašina projektā "D/Sievietes laikmets" 2024. gadā, "Līgavām" kāzu modes šovā un citos projektos. 

## Profesionālā darbība kultūras menedžmentā un producēšanā
Katrīna Gupalo ir koncertaģentūras "Aira Laiviņa Artists" dibinātāja un mākslinieciskā vadītāja, kā arī "Osokina Brīvības festivāla" līdzdibinātāja un organizatore. Bijusi pasākumu producente Rūmenes muižas koncertzālē "KŪTS", kā arī festivāla "Enkurfests" dibinātāja un organizatore.

## Darbība radio, TV un pasākumu vadīšanā
Katrīna Gupalo darbojusies radio un pasākumu vadīšanas jomā. 2023. gadā viņa bijusi raidījuma EHR LIFE vadītāja Eiropas Hitu Radio. 2025. gadā viņa pievienojās Radio SWH un SWH TV kā DJ un ētera personība, kā arī izveidojusi autora rubriku "Ofisa Fitness". Kopš 2022. gada Katrīna Gupalo strādājusi arī kā pasākumu vadītāja, vadot dažādus kultūras un izklaides pasākumus, tostarp Baltijā lielāko kāzu modes šovu "Līgavām" un Latvijas Radio organizētos pasākumus.

## Sabiedriskā darbība
Katrīna Gupalo iniciējusi un realizējusi vairākus Ukrainas atbalsta projektus, tai skaitā "Latvia For Ukraine: Resistance" un Osokina Brīvības festivālu Ukrainai, labdarības akciju "Džips ukraiņu aktierim - snaiperim", Brīvības klavieru "Україна" dāvinājumu Latvijas Tautas frontes muzejam, Ukrainas dziedātāju - kara bēgļu projektu "Varakuta".

## Apbalvojumi un nominācijas
* 2000 - 1. vieta konkursā "Talants Latvijai"
* 2000 - Teodora Reitera prēmija
* 2011 - 1. vieta 17. konkursā  "Yamahas stipendija" Rīgā
* 2011 - 1. vieta un īpašā žūrijas atzinība 11. Starptautiskajā A.Skrjabina Pianistu konkursā Parīzē
* 2012 - 1. vieta starptautiskajā pianistu konkursā "Izcilie skolotāji" Kjustendilā, Bulgārijā
* 2012 - Diploms un Speciālā prēmija par S. Feinberga 6. sonātes izcilu interpretāciju un izpildījumu  P. Čaikovska Maskavas Valsts konservatorijas 5. Starptautiskā Aleksandra Skrjabina pianistu konkursā Maskavā
* 2013 - Oļģerta Zīversa balva 
* 2014 - 2. vieta LTV "Radīti mūzikai" 2014
* 2015 - 2. vieta Elsa Cross mūsdienu mūzikas konkurss Londonā
* 2022 - nominācija "Pastaiga 2022" - Izcilākās Latvijas sievietes
* 2023 - nominante Latvijas Televīzijas un Latvijas Radio gada balvā “Kilograms kultūras 2023”
* 2023 - nominācija “Pastaiga 2023” - Izcilākās Latvijas sievietes
* 2023 - Triju Zvaigžņu ordenis
* 2024 - 3. vieta  Latvijas Televīzijas konkursā "Supernova 2024"

## Privātā dzīve
Dzimusi Rīgā, kristīta 4. maijā – par godu Latvijas Neatkarības dienai. Deviņus gadus, līdz 2023. gadam Katrīnas Gupalo partneris bija pianists Andrejs Osokins. 2025. gadā apprecējusies ar mūziķi Edgaru Vilcānu.

## Atsauces